Ο Τζων Νεγρεπόντε  διορίζεται στη θέση του διευθυντή των Εθνικών Μυστικών Yπηρεσιών - 2005-02-17
για την επίβλεψη και τον συντονισμό των 15 μυστικών υπηρεσιών των ΗΠΑ
Ο Πρόεδρος Μπους διόρισε τον πρέσβη των ΗΠΑ στο Ιράκ, Τζων Νεγρεπόντε, στη θέση του πρώτου διευθυντή των Εθνικών Μυστικών Yπηρεσιών. Ο αμερικανός πρόεδρος χαρακτήρισε τις μυστικές υπηρεσίες το πρώτο μέτωπο άμυνας του έθνους και πρόσθεσε ότι ο κύριος Νεγρεπόντε θα διασφαλίσει ότι οι 15 μυστικές υπηρεσίες των ΗΠΑ θα λειτουργούν ως μία. Ο κύριος Μπους είπε ότι η υπηρεσία του κύριου Νεγρεποντε στο Ιράκ του έδωσε την ευκαιρία να δει από κοντά το πρόσωπο του εχθρού, κάτι που ο αμερικανός πρόεδρος χαρακτήρισε μεγάλο πλεονέκτημα για τον επικεφαλής των μυστικών υπηρεσιών. Το Κογκρέσο δημιούργησε τη θέση του διευθυντή των Εθνικών Μυστικών Υπηρεσιών κατόπιν εισήγησης της επιτροπής που διερεύνησε τις τρομοκρατικές επιθέσεις της ενδέκατης Σεπτεμβρίου του 2001 Ο διορισμός του κύριου Νεγρεπόντε πρέπει τώρα να επικυρωθεί από τη Γερουσία. Ο ηλικίας 65 χρονών Νεγρεπόντε, είναι γυιός Έλληνα εφοπλιστή και έχει στο ενεργητικό του 40 χρόνια υπηρεσίας με την αμερικανική κυβέρνηση σε διάφορες θέσεις σε όλο τον κόσμο. Τον περασμένο Ιούνιο αντικατέστησε τον Πωλ Μπρέμερ στη θέση του πρέσβη των ΗΠΑ στο Ιράκ. Πριν από τη θέση αυτή είχε διατελέσει πρέσβης της Αμερικής στα Ηνωμένα Έθνη, όπου έπαιξε ρόλο κλειδί στην προώθηση του ψηφίσματος του Συμβουλίου Ασφαλείας που ζητούσε από το Ιράκ να αφοπλισθεί. Επίσης έπαιξε κύριο ρόλο στις προσπάθειες να εξασφαλισθεί η υποστήριξη του ΟΗΕ προς την κάτω από αμερικανική ηγεσία εισβολή στο Ιράκ. Ο κ. Νεγρεπόντε έχει επίσης χρηματίσει πρέσβης των ΗΠΑ στις Φιλιππίνες και το Μεξικό. Όμως υπήρξε και επίμαχο πρόσωπο. Στις αρχές της δεκαετίας του 80 ήταν πρέσβης στην Ονδούρα και ορισμένοι νομοθέτες έθεσαν το ερώτημα του τί ήξερε σε σχέση με τα λεγόμενα «αποσπάσματα θανάτου» στη χώρα αυτή , κατηγορώντας τον πως έκανε τα τυφλά μάτια σε σχέση με το βεβαρυμένο μητρώο της Ονδούρας στον τομέα των ανθρωπίνων δικαιωμάτων.